Un cal a fost găsit în bucătăria unei garsoniere de la etajul 4 al unui bloc din Satu Mare. Polițiștii locali se aflau în zonă sesizați de vecini, care erau deranjați de o petrecere.





Directorul adjunct al Poliției Locale Satu Mare, Sergiu Blaga, a declarat, joi, corespondentului Mediafax, că polițiștii locali au fost chemați, în noaptea de miercuri spre joi, să intervină la o casă de unde se auzea muzică la volum maxim și deranja vecinii.





Cei care i-au sesizat pe polițiștii locali au spus că în zonă este și un cal. Când a ajuns la casa respectivă, echipajul nu a mai găsit calul, iar vecinii au spus că animalul a fost dus într-un bloc. Ulterior, calul a fost găsit în bucătăria unei garsoniere de la etajul 4 al blocului din fața casei.

„Calul a urcat pe scări. Proprietarul, Lucian D., a fost sancționat contravențional cu suma de 500 de lei pentru tulburarea liniștii locatarilor, iar calul a fost dus la o rudă a bărbatului dintr-un sat din apropierea orașului Satu Mare. Proprietarul ar fi vrut să facă animalul cadou cumnatului său”, a spus Blaga.





Potrivit acestuia, a fost vorba despre primul astfel de caz cu un cal găsit într-un apartament de bloc din Satu Mare.